A **economía do Xapón** é[*cando?*] a cuarta máis grande do mundo, tras Estados Unidos, Unión Europea e a República Popular da China. Os sectores estratéxicos da economía son os de produtos manufacturados e tecnoloxía, sobre todo os vehículos, artigos electrónicos e industria do aceiro. O país é moi eficiente nos sectores voltados á exportación, especialmente os de alta tecnoloxía, pero a produtividade é reducida en áreas protexidas, como a agricultura, que recibe moitos subsidios do estado. O sector das finanzas está desenvolvéndose moito na actualidade debido en gran parte á súa moeda, o ien que é a terceira máis negociada tralo dólar estadounidense e o euro.

Historia
--------

O crecemento da economía moderna do Xapón comezou no período Edo, e algúns elementos sobreviventes desta época son as rutas de transporte por terra e mar, así como instrumentos financeiros como os contratos de futuros, banca e seguros dos negociantes de arroz de Osaca. Durante o período Meiji, dende o ano 1868, o Xapón expandiuse economicamente coa adopción da economía de mercado. Moitas das empresas actuais fundáronse nesa época, e o Xapón pasou a ser unha das nacións máis desenvolvidas de Asia. O período de crecemento económico xeral que tivo lugar dende os anos 1960 ata os anos 1980 foi denominado o "Milagre xaponés", cunha media de crecemento económico dun 7,5% nos anos 1960 e 1970, e dun 3,2% nos anos 1980 e comezos dos anos 1990.

Este crecemento freouse nos anos 1990 durante a denominada "Década perdida" por mor dos efectos da burbulla financeira e inmobiliaria no Xapón e as políticas gobernamentais dirixidas a reducir os excesos especulativos dos mercados inmobiliarios e de valores. Os esforzos para revivir o crecemento económico non tiveron éxito e víronse prexudicados aínda máis polo efecto da burbulla de Internet do 2000. A economía do país comezou a recuperarse a partir do ano 2005, cun crecemento do PIB dun 2,8%, por riba dos índices de crecemento dos Estados Unidos e da Unión Europea durante o mesmo período.

Sectores e forza de traballo
----------------------------

A agricultura xaponesa abrangue o 13% do seu territorio e o país é o segundo con maior volume de capturas de peixe cun 15% do total global, só por detrás da China, mentres que no conxunto da economía global do país, o sector de servizos representa uns tres cuartos do PIB total do país. A data de 2010, a forza de traballo do país nipón era duns 65,9 millóns de traballadores. Malia que o Xapón ten unha taxa de desemprego baixa, dun 3,2%, ó redor duns 20 millóns de persoas, un 17% da poboación, atopábase baixo a liña de pobreza no ano 2007. A vivenda no país nipón é limitada por mor da pouca dispoñibilidade de terreo nas áreas urbanas.

Comparación con outros países
-----------------------------

No 2015 o Xapón era a terceira maior potencia económica do mundo en termos de PIB nominal, só por detrás dos Estados Unidos e a República Popular da China, e a cuarta potencia económica mundial en termos de PPA, tralos Estados Unidos, a China e a India. A data de 2014, a débeda pública do Xapón estaba estimada en máis do 200% do seu PIB anual, sendo a maior débeda pública de tódolos paísses do mundo. En agosto de 2011, a axencia de cualificación Moody's rebaixou a clasificación da débeda pública do Xapón dende o "Aa3" ata o "Aa2" por mor do nivel de déficit e débeda do país dende a recesión global de 2009, agravados tamén polos efectos do terremoto e tsunami de Sendai de 2011.

O Xapón estaba no posto número 34 da lista do Ease of doing business index de 2015. O sistema capitalista xaponés presenta características con variacións distintivas: as empresas "keiretsu" teñen unha grande influencia, e o emprego de por vida xunto ós ascensos baseados na experiencia laboral son relativamente comúns no mundo laboral xaponés. As compañías xaponesas son coñecidas por empregar métodos de xestión como a "The Toyota Way", e o activismo do accionariado é escaso. Posúe unha gran capacidade industrial, sendo fogar dalgunhas das maiores e máis tecnolóxicamente avanzadas produtoras de vehículos a motor, electrónica, ferramentas, aceiro e outros metais non ferrosos, barcos, substancias químicas, téxtiles e alimentos procesados. Algunhas das maiores empresas do Xapón son, entre outras, Toyota, Nintendo, NTT DoCoMo, Canon, Honda, Takeda Pharmaceutical, Sony, Panasonic, Toshiba, Sharp, Nippon Steel, Nippon Oil e Seven & I Holdings Co.. O Xapón ten algúns dos maiores bancos do mundo, e a Bolsa de Toquio, coñecida polos índices Nikkei 225 e TOPIX, é a segunda maior do mundo en canto a capitalización de mercado. No 2006 326 empresas da lista Forbes Global 2000 tiñan a súa orixe no Xapón.

Exportacións e importacións
---------------------------

As exportacións do Xapón chegaron ós 4 210 per cápita no ano 2005. A data de 2012 os principais mercados para as exportacións xaponesas eran a China (18,1%), os Estados Unidos (17,8%), Corea do Sur (7,7%), Tailandia (5,5%) e Hong Kong (5,1%). Estas exportacións consisten principalmente en equipamento, vehículos de motor, produtos de ferro e aceiro, semicondutores e pezas de automóbiles. Nese mesmo ano as importacións do Xapón tiveron como principais mercados de orixe a China (21,3%), os Estados Unidos (8,8%), Australia (6,4%), Arabia Saudita (6,2%), Emiratos Árabes Unidos (5,0%), Corea do Sur (4,6%) e Qatar (4,0%). Os principais produtos importados son maquinaria e equipamento industrial, combustibles fósiles, alimentos, químicos, téxiles e materia prima para a industria. En termos de participación no mercado, os mercados domésticos do Xapón son os máis pechados de tódolos países pertencentes á OCDE. A comezos do século XXI baixo o goberno de Junichirō Koizumi, o país levou a cabo diversas reformas a prol da competitividade nos mercados, e os investimentos estranxeiros no país experimentaron un aumento notable.

Notas
-----

1. 1 2 3  "Copia arquivada". Arquivado dende o orixinal o 30 de abril de 2020. Consultado o 05 de abril de 2009.
2. ↑  CIA. "Real GDP (purchasing power parity)". *The World Factbook* (en inglés).
3. ↑  "Copia arquivada". Arquivado dende o orixinal o 06 de novembro de 2011. Consultado o 05 de abril de 2009.
4. ↑  Howe, Christopher (1996). *The Origins of Japanese Trade Supremacy*. Hurst & Company. p. 58. ISBN 1-85065-538-3.
5. ↑  Totman 2005, pp. 312–314
6. ↑  McCargo 2000, pp. 18-19
7. ↑  Ryan, Liam (1 de xaneiro de 2000). "The "Asian economic miracle" unmasked: The political economy of the reality". *International Journal of Social Economics* **27** (7–10): 802–815. doi:10.1108/03068290010335235.
8. 1 2 3  "Japan". *The World Factbook*. CIA. Arquivado dende o orixinal o 30 de abril de 2020. Consultado o 9 de novembro de 2011.
9. ↑  Masake, Hisane (2 de marzo de 2006). "A farewell to zero". *Asia Times*. Arquivado dende o orixinal o 20 de novembro de 2006. Consultado o 16 de xaneiro de 2011.
10. ↑  "Manufacturing and Construction". *Statistical Handbook of Japan*. Statistics Bureau. Consultado o 16 de xaneiro de 2011.
11. ↑  "Background Note: Japan". US State Department. Consultado o 19 de marzo de 2011.
12. ↑  "Monthly Results". *Statistics Japan*. Ministerio do Interior do Xapón. 2016. Consultado o 16 de xuño de 2016.
13. ↑  Fackler, Martin (21 de abril de 2010). "Japan Tries to Face Up to Growing Poverty Problem". *The New York Times*. Consultado o 16 de xaneiro de 2011.
14. ↑  "2008 Housing and Land Survey". Statistics Bureau. Consultado o January 20, 2011.
15. ↑  "Report for Selected Countries and Subjects". Fondo Monetario Internacional. Consultado o 16 de xuño de 2016.
16. ↑  "Report for Selected Country Groups and Subjects". Fondo Monetario Internacional. Consultado o 13 de xuño de 2016.
17. ↑  "World Factbook, Country comparison: Public debt". CIA. Arquivado dende o orixinal o 13 de xuño de 2007. Consultado o 8 de xullo de 2015.
18. ↑  "Moody's cuts Japan's debt rating on deficit concerns". *BBC News*. 24 de agosto de 2011.
19. ↑  "Ease of doing business index". *The World Bank*. Consultado o 16 de xuño de 2016.
20. 1 2  "Economic survey of Japan 2008". OCDE. Arquivado dende o orixinal o 09 de novembro de 2010. Consultado o 25 de agosto de 2010.
21. ↑  "Japan's Economy: Free at last". *The Economist*. 20 de xullo de 2006. Consultado o 23 de xaneiro de 2011.
22. ↑  "Activist shareholders swarm in Japan". *The Economist*. June 28, 2007. Consultado o January 23, 2011.
23. ↑  McMillan, Charles J. (1996). "Chapter 5. Technology and the Knowledge economy". *The Japanese Industrial System*. Walter de Gruyter. pp. 116-120. ISBN 9783110150865.
24. ↑  Sugden, Roger; Hartung Cheng, Rita; Meadows, G. Richard, eds. (2003). *Urban and Regional Prosperity in a Globalised New Economy*. Edward Elgar Publishing. pp. 48–49. ISBN 9781781951217.
25. ↑  "Japan 500 2007". *Financial Times*. Arquivado dende o orixinal o 26 de xullo de 2012. Consultado o 23 de xaneiro de 2011.
26. ↑  "Market Data". New York Stock Exchange. 31 de xaneiro de 2006. Arquivado dende o orixinal o 11 de outubro de 2007. Consultado o 11 de agosto de 2007.
27. ↑  "The Forbes 2000". *Forbes*. Consultado o 7 de xaneiro de 2011.
28. ↑  "Field listings : Exports - COMMODITIES". Central Intelligence Agency. 2014. Arquivado dende o orixinal o 26 de xuño de 2015. Consultado o 1 de xullo de 2015.
29. ↑  "Foreign investment in Japan soars". *BBC*. 29 de xuño de 2005. Consultado o 16 de xaneiro de 2011.

|  |  |
| --- | --- |
| Control de autoridades | 
* Wd: Q319831
* NDL: 00568238

 |